**Az egyetemről**

Az Országgyűlés a 2015. évi CCVI. törvénnyel 2016. július 1-jei hatállyal megalapította az Eszterházy Károly Egyetemet.

Az egyetem jogelőd intézményei:

*Eszterházy Károly Főiskola*: Egerben a felsőoktatás 1774-től datálható, amikor a Líceumnak elnevezett épületkomplexumban elkezdődött a képzés. 1784-ben megszüntették a filozófiai és jogi oktatást, 1786-ban pedig a papneveldét Pestre helyezték. 1790-ben újraindult a filozófiaoktatás, a jogi akadémia és visszatért Egerbe a hittudományi főiskola is. 1828-ban Pyrker János László érsek Egerben alapította meg az Egri Érseki Tanító-képzőt, amelyet 1852-ben a Líceumba helyeztek és 1948-ig érseki tanító-képzőként működött, a tanítóképzést kiszolgáló elemi iskolával. 1921-től Szmrecsányi Lajos érsek kezdeményezésére Egri Római Katolikus Fiú Felső Kereskedelmi Iskola is működött az épületben. A pedagógiai főiskola 1949-ben költözött a Líceumba, amikor a magyar országgyűlés által 1948-ban alapított intézmény Debrecenből Egerbe tette át székhelyét. 1962-től Egri Tanárképző Főiskola, 1969-től Ho Si Minh Tanárképző Fő-iskola, majd 1989-től Eszterházy Károly Tanárképző Főiskola néven működött az intézmény. Az 1990-es években készült stratégiai tervek nyomán végbement változások különös jelentőséggel bírtak a főiskola életében. A képzésfejlesztés eredményeképpen szélesebb kínálatú, általános főiskola jött létre Eszterházy Károly Főiskola néven. Az Eszterházy Károly Főiskolához 2013-ban csatlakozott a Sárospataki Comenius Kar. A nagy múltú pataki iskolát 1531-ben alapítják. 1650-től Comenius is tanított itt, ahol megírta két fontos könyvét, a „Schola Ludus” és az „Orbis Sensualium Pictus” című műveket. A sárospataki tanítóképzés 1857-ben a Református Kollégium szervezetében indult, majd 1869-ben önálló állami intézménnyé vált. A Comenius Kar 2000-től a Miskolci Egyetem, 2013-tól az Eszterházy Károly Főiskola keretében működött. A „Pataki Képző” ma a pedagógus-képzésben az 1-12 évesek nevelésére felkészítő súlyponti profilon túl a turizmus, a szőlészet-borászat és informatika területein is kínálja programjait.

*Károly Róbert Főiskola*, amelynek jogelődeiben a felsőfokú szakemberképzés 1962-ben a Felsőfokú Mezőgazdasági Technikumban a szőlész-borász felsőfokú szaktechnikus képzéssel kezdődött. A felsőfokú technikum megszüntetése után az intézmény 1972-től 1976-ig a Kertészeti Egyetem Kertészeti és Agronómiai Főiskolai Karaként működött tovább. 1976-tól a kar a Gödöllői Agrártudományi szervezetébe került Mezőgazdasági Főiskolai Kar néven. 1987-ben a Gödöllői Agrártudományi Egyetemen Gazdaság- és Társadalomtudományi Kart hoztak létre, amelynek keretében a gyöngyösi főiskolai kar Vállalatgazdasági Üzemmérnöki Intézetként működött. Az intézmény 1993. január 1-jén ismét kari státuszt kapott, és 1999. december 31-ig a Gödöllői Agrártudományi Egyetem Mezőgazdasági Főiskolai Karaként működött. A Szent István Egyetem 2000. január 1-jével történt megalakulása során az intézmény elnevezése Gazdálkodási és Mezőgazdasági Főiskolai Karra változott. 2003. szeptember 1-jén az Országgyűlés a 2003. évi XXXVIII. törvénnyel létrehozta a Károly Róbert Főiskolát Gyöngyös székhellyel.

Az egyetemhez 2016. július 1-jei hatállyal beolvadással csatlakozott a *Szent István Egyetem Jászberényi Alkalmazott Bölcsészettudományi és Pedagógiai Kara*. Az Esterházy kormány vallás-és közoktatásügyi minisztere gr. Apponyi Albert, a Jászság országgyűlési képviselője alapította Jászberényben a Magyar Királyi és Állami Tanítóképző Intézetet 1917-ben. Számos tartalmi és strukturális változtatást követően 1939-ben Hóman Bálint oktatáspolitikájának szellemében jött létre a Magyar Királyi és Állami Líceum, amely 1948-ig fejtette ki tevékenységét. A II. világháborút köve-tő években, az útkeresés korszakában Jászberényben továbbra is működött a tanító-képzés a Jászberényi Tanítóképző Intézetben. 1956-tól Jászberényi Felsőfokú Tanítóképző Intézetként, majd 1975-től főiskolai rangot kapva, Jászberényi Tanító-képző Főiskola néven folytatta hagyományát. 2000-ben alapító tagként csatlakozott a Szent István Egyetemhez, ahol Jászberényi Főiskolai Karként integrálódott az univerzitás struktúrájába. Az egyetemi integrációban 2006-tól Alkalmazott Bölcsészeti Kar elnevezést kapta a képzési spektrum bővülésének köszönhetően, majd a szarvasi Pedagógiai Karral történő fúzióját követően 2011 óta Alkalmazott Bölcsészeti és Pedagógiai Karként működik. 2014-ben a szarvasi campus kiválása után nem került sor névváltoztatásra, ugyanis a két campus által alkotott kar jogutódjává a jászberényi campus vált.